Gesin in ‘finansiële verknorsing’ ná moord op tronkbewaarderJean-Claude Uithaler, Khawulelani Gqunta en Sinethemba Mfihlo is skuldig bevind op die moord van Quinton Williams (Foto: Raahil Sain/ANA) WAARSKUWING: Besonderhede in hierdie berig is nie geskik vir kinders of sensitiewe lesers nie. Die voormalige vrou van ŉ tronkbewaarder wat grusaam vermoor is, het Woensdag in die hooggeregshof in Port Elizabeth getuig oor die trauma en finansiële probleme wat sy ondergaan het ná Quinton Williams se afsterwe. Elize Marais het ter verswaring van vonnisoplegging getuig. Sy het gesê sy en haar vier dogters is getraumatiseer omdat Williams in daardie stadium die enigste broodwinner was. Alhoewel die egpaar reeds geskei was, het hulle steeds saam gebly ter wille van die vier dogters. Marais het gesê dit was “finansieel verwoestend” en haar sussie moes help om kos te koop en water- en ligterekeninge te betaal vir die gesin. “Dit was finansieel baie moeilik vir ons. Ek moes tot 2016 wag voor ek van sy pensioengeld ontvang het.” Williams is in Junie 2014 dood weens kopbeserings. Al die bene in sy skedel het verskeie frakture opgedoen. Hy het 30 meswonde opgedoen, insluitend wonde aan sy longe en niere. Sy aanvallers het ook gepoog om hom te kastreer. Jean-Claude Uithaler (20), Khawulelani Gqunta (19) en Sinethemba Mfihlo (19) is vroeër skuldig bevind op aanklag van moord met voorbedagte rade en roof. Williams was in Junie 2014 nie aan diens nie en op pad huis toe van ŉ kroeg in Booysenspark. Die groep jong mans, gewapen met messe, het hom agtervolg. Hulle het hom gepootjie, geld geëis en hom met bakstene en klippe aangeval. Hulle het ook ŉ onbekende bedrag kontant en ŉ paar tekkies van Williams gesteel. Marais het gesê een van haar dogters het in graad 9 skool verlaat omdat haar geestesgesondheid verswak het ná haar pa se afsterwe. Regter Irma Schoeman sal na verwagting die mans op 1 November vonnis.